Boekvoorlesing: Sterkykers | Maroela Media
Die bundel bied vars, verrassende, vuishou-op-die-maag-gedigte vir tieners en bou voort op Toulopers. Bekende digters en skrywers soos Koos Kombuis, Ronelda S Kamfer, Nathan Trantraal, Annie Klopper, Fanie Viljoen, Izak de Vries en Jaco Jacobs span kragte saam met opwindende nuwelinge soos Deon Meiring (hoofsanger van die groep Glaskas), Solette Swanepoel, Donnay Torr en Danie du Toit (sanger en liedjieskrywer van die groep Spoegwolf) in 'n opwindende digbundel wat spesiaal saamgestel is om jong mense se leefwêreld te weerspieël.
Jacobs is een van die veelsydigste Afrikaanse kinder- en jeugboekskrywers. Hy het reeds meer as 100 boeke die lig laat sien, van prettige prenteboeke vir kleuters tot topverkoper-jeugromans vir tieners. Sy skryfwerk is onder meer bekroon met die Alba Bouwerprys, die CP Hoogenhouttoekenning en 20 ATKV-Kinderboektoekennings. 'n Fliekweergawe van sy gewilde jeugroman Suurlemoen! is in 2014 vrygestel. Jaco woon in Bloemfontein saam met sy vrou, Elize, en twee dogtertjies, Mia en Emma.